15 Barutwana ba Beibele ba ile ba ruta gore batho ba swanetše go kgaogana le dikereke. Ka 1879, Morokami o ile wa bolela ka seo go thwego ke “kereke ya Babilona.” Na o be o bolela ka mopapa? Goba na o be o bolela ka Kereke ya Roma Khatolika? Dikereke tša Protestanta di boletše ka nywagakgolo e mentši gore Babilona yeo go bolelwago ka yona boporofeteng bja Beibele e emela Kereke ya Roma Khatolika. Lega go le bjalo, ge nako e dutše e eya Barutwana ba Beibele ba ile ba lemoga gore dikereke ka moka tša Bojakane e be e le karolo ya “Babilona” ya mehleng yeno. Ka baka la’ng? Ka gobane ka moka ga tšona di be di ruta dithuto tša maaka tša go swana le tšeo go boletšwego ka tšona ka mo godimo. * Ge nako e dutše e eya, dikgatišo tša rena di ile tša bolela phaa seo batho ba dipelo tše dibotse bao ba bego ba tsena dikereke tša Babilona ba bego ba swanetše go se dira.